REGOLAMENT TAL-KUMMISSJONI (KE) Nru 94/2009
tat-30 ta' Jannar 2009
li jadotta miżuri ta’ appoġġ temporanji u eċċeżżjonali għas-suq tal-laħam tal-majjal u taċ-ċanga fil-forma ta’ skema ta’ rimi fl-Irlanda
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1) u b'mod partikolari l-Artikolu 191 tiegħu, flimkien mal-Artikolu 4 tiegħu,
Billi:
(1)
Meta wieħed jikkunsidra s-sejbiet riċenti tal-livelli elevati ta’ diossini u bifenili poliklorinati (PCBs) fil-laħam tal-majjal li joriġina fl-Irlanda, is-sitwazzjoni tas-suq tal-laħam tal-majjal fl-Irlanda hija partikolarment kritika. L-awtoritajiet kompetenti ħadu diversi miżuri biex jindirizzaw din is-sitwazzjoni.
(2)
Għalf kontaminat kien ikkonsenjat fl-irziezet tal-majjali u tal-baqar fl-Irlanda. L-irziezet tal-majjali affetwati jikkostitwixxu 7 % tal-produzzjoni totali tal-majjali fl-Irlanda. L-għalf kontaminat jikkostitwixxi porzjon kbir ħafna tad-dieta tal-majjali u jirriżulta f’livelli għoljin ta’ diossini fil-laħam mill-majjali mill-irziezet affetwati. Minħabba d-diffikultajiet biex jittraċċaw lura l-laħam tal-majjal fl-irziezet u minħabba l-livelli għoljin ta’ diossini li nstabu fil-laħam tal-majjal affetwat, l-awtoritajiet Irlandiżi ddeċidew li bħala miżura ta’ prekawzjoni jiġbru lura l-laħam tal-majjal u l-prodotti tal-majjal kollha mis-suq.
(3)
Minħabba ċ-ċirkustanzi eċċezzjonali u d-diffikultajiet prattiċi li qed jesperjenza is-suq tal-laħam tal-majjal Irlandiż, il-Kummissjoni adottat ir-Regolament (KE) Nru 1278/2008 tas-17 ta' Diċembru 2008 li jaddotta miżuri għall-appoġġ ta' emerġenza għas-suq tal-laħam tal-majjal fil-forma ta’ għajnuna għall-ħżin privat fl-Irlanda (2).
(4)
Il-kontaminazzjoni tad-diossina u l-applikazzjoni tal-miżura ta’ prekawzjoni biex jinġabar l-laħam tal-majjal u l-prodotti tal-laħam tal-majjal kollha qed joħolqu tfixkil kbir ħafna fis-suq tal-laħam tal-majjal Irlandiż. Is-sitwazzjoni hija direttament marbuta ma’ telf fil-fiduċja tal-konsumatur li ġejja mir-riskji potenzjali għas-saħħa pubblika. Barra minn hekk, kien baqa’ xi baqar fil-farms fejn kampjuni minn baqar oħra wrew livelli għoljin ta’ diossina. L-awtoritajiet Irlandiżi, għalhekk talbu lill-Kummissjoni tipprovdi miżuri ta’ appoġġ ta' emerġenza għas-suq tal-laħam tal-majjal u taċ-ċanga fl-Irlanda.
(5)
Il-Kunsill Ewropew tal-11 u t-12 ta’ Diċembur 2008 stieden lill-Kummissjoni biex tappoġġa bdiewa u biċċeriji fl-Irlanda permezz ta’ miżuri kofinanzjati biex jitneħħew l-annimali u l-prodotti konċernati mis-suq.
(6)
It-Taqsima I tal-Kapitolu II tal-Parti II tar-Regolament (KE) Nru 1234/2007 tipprovdi għal miżuri eċċezzjonali ta’ appoġġ. B’mod partikolari, l-Artikolu 44 tiegħu jipprovdi li l-Kummissjoni tista' tadotta miżuri ta' appoġġ speċjali għas-suq fil-każ ta’ mard tal-annimali u l-Artikolu 45 jipprovdi li, fir-rigward tas-setturi tal-laħam u l-bajd tat-tjur, il-Kummissjoni tista' tadotta miżuri eċċezzjonali ta' sostenn għas-suq sabiex jittieħed kont ta' disturbi serji fis-suq attribwiti direttament għal telf ta' fiduċja tal-konsumatur minħabba riskji għas-saħħa pubblika, jew għas-saħħa tal-annimali. Biex jissolvew il-problemi prattiċi li ġejjin mis-sitwazzjoni attwali tas-suq tal-laħam tal-majjal u taċ-ċanga Irlandiż, huwa xieraq li tittieħed miżura temporanja u eċċezzjonali ta’ appoġġ għal dak is-suq, simili għal dawk stipulati fit-Taqsima I.
(7)
Dik il-miżura eċċezzjonali ta’ appoġġ għas-suq għandha tkun fil-forma ta’ skema ta’ rimi ta’ ċerti majjali u baqar li ġejjin minn farms li użaw għalf kontaminat. Huwa xieraq ukoll li tkun provduta skema ta’ rimi ta’ prodotti tal-laħam tal-majjal li huma bblukkati fi, jew taħt ir-responsabbiltà u l-kontroll ta’ biċċeriji fl-Irlanda, u li ma huwiex ċert kemm dawn il-prodotti ġew minn majjali li ġew minn farms li użaw għalf kontaminat. Il-miżura għandha tneħħi l-possibbiltà li prodotti minn annimali li jista’ jkollhom livelli għoljin ta’ kontaminazzjoni jidħlu fil-katina tal-ikel jew tal-għalf.
(8)
Il-miżura eċċezzjonali ta’ appoġġ għas-suq għandha tkun iffinanzjata parzjalment mill-Komunità. Il-kontribuzzjoni tal-Komunità għall-kumpens għandha tkun espressa bħal ammonti medji massimi għal kull annimal jew kull tunnellata ta’ laħam tal-majjali, għal kwantità limitata ta’ prodotti konċernati, waqt li l-awtoritajiet Irlandiżi għandhom jintalbu jiddeterminaw il-prezz ta’ kumpens u għalhekk l-ammont tal-finanzjament parzjali abbażi tal-valur tal-annimali u l-prodotti fis-suq ikkumpensati fil-limiti speċifikati.
(9)
L-awtoritajiet Irlandiżi kompetenti għandhom japplikaw il-kontrolli u l-miżuri ta’ sorveljanza kollha meħtieġa għall-applikazzjoni tajba tal-miżura eċċezzjonali pprovduta f’dan ir-Regolament u jinfurmaw lil-Kummissjoni b’dawn.
(10)
Billi għal raġunijiet ta’ benessri tal-annimali, saħħa pubblika u provvista tas-suq, l-awtoritajiet Irlandiżi bdew jeqirdu u jarmu l-annimali kif ukoll il-prodotti konċernati mit-13 ta’ Diċembru 2008, huwa meħtieġ li jkun ipprovdut li dan ir-Regolament għandu japplika minn dik id-data.
(11)
Il-miżuri provduti f'dan ir-Regolament huma skont l-opinjoni tal-Kumitat tal-Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ambitu
Miżura eċċezzjonali ta’ appoġġ għas-suq tal-Irlanda qiegħda hawnhekk tiġi introdotta fil-forma ta’ skema ta’ rimi għal:
(a)
majjali li kienu fil-farms li użaw għalf kontaminat bejn l-1 ta’ Settembru 2008 u s-6 ta’ Diċembru 2008;
(b)
baqar li għadhom fil-farms fejn kampjuni minn baqar oħrajn urew riżultati pożittivi ta’ livelli għoljin ta’ diossini u bifenili poliklorinati (PCBs);
(c)
laħam tal-majjal frisk, imkessaħ jew iffriżat ġej minn annimali li ġew maqtula mhux aktar tard mis-6 ta’ Diċembru 2008 fl-Irlanda u li huma maħżuna fl-Irlanda:
(i)
fil-biċċerija, jew
(ii)
barra l-biċċerija, taħt ir-responsabbiltà u l-kontroll tal-biċċerija, sakemm il-biċċerija tissodisfa l-awtoritajiet Irlandiżi kompetenti.
Artikolu 2
Rimi ta’ annimali u laħam
1. L-Irlanda hija awtorizzata biex tikkumpensa għar-rimi tal-annimali u l-laħam imsemmi fl-Artikolu 1, bi skop li jinqatlu u jinqerdu għal kollox dawn l-annimali u l-prodotti sekondarji rilevanti tagħhom u li l-laħam jinqered f'konformità mal-leġiżlazzjoni veterinarja rilevanti.
Il-qerda tal-annimali ħajjin għandha ssir billi jinġarru lejn biċċerija, u wara li jingħaddu u jintiżnu, il-karkassi kollha jiġu ttrasportati lejn impjant tar-rendering, fejn il-materjali kollha jiġu ttrattati.
Meta l-annimali ma jistgħux jiġu trasportati lejn biċċerija, jistgħu jinqatlu fil-farm.
Il-qerda tal-laħam issir wara l-użin u t-trasport lejn impjant tar-rendering, fejn il-materjali kollha jiġu ttrattati.
Dawn l-operazzjonijiet għandhom jitwettqu taħt is-sorveljanza permanenti tal-awtoritajiet kompetenti Irlandiżi, bl-użu ta’ listi standard ta’ kontroll li jinkorporaw paġni ta' wżin u għadd.
2. Il-kumpens li se jitħallas mill-awtoritajiet kompetenti Irlandiżi għar-rimi tal-annimali msemmija fil-punti (a) u (b) tal-Artikolu 1 u l-prodotti msemmija fil-punt (c) ta’ dak l-Artikolu ma għandux jaqbeż l-valur tas-suq tal-annimali u l-prodotti konċernati fil-waqt ta’ qabel id-deċiżjoni tal-awtoritajiet Irlandiżi li jiġbru, bħala miżura ta’ prekawzjoni, il-laħam tal-majjal u l-prodotti tal-laħam tal-majjal kollha mis-suq.
Sabiex ikun evitat kumpens żejjed, il-kumpens imħallas mill-awtoritajiet kompetenti Irlandiżi għandu jqis kwalunkwe tip ieħor ta’ kumpens li l-fornituri tal-annimali jew biċċeriji jistgħu jkunu intitolati għalih.
3. Il-kumpens għall-prodotti li se jintremew skont dan ir-Regolament għandu jitħallas mill-awtoritajiet kompetenti Irlandiżi wara li l-impjant tar-rendering jirċievi l-prodotti u wara l-kontrolli skont l-Artikolu 4(1)(c). Il-kumpens imħallas skont dan ir-Regolament mill-awtoritajiet kompetenti Irlandiżi għandu jkun eliġibbli għal finanzjament parzjali mill-Komunità wara li tkun stabbilita l-qerda kompluta tal-prodotti konċernati abbażi tal-verifiki dokumentarji u fiżiċi kollha meħtieġa.
Il-punt (a) tat-tielet subparagrafu tal-Artikolu 5(1) tar-Regolament tal-Kummissjoni (KE) Nru 883/2006 (3) għandu japplika mutatis mutandis.
Għandu jkun eliġibbli biss għal finanzjament parzjali mill-Komunità dak l-infiq iddikjarat sa mhux aktar tard minn dak għall-Lulju 2009.
Artikolu 3
Finanzjament
1. Għall kull annimal jew laħam li jinqered kompletament, il-Komunità għandha tipprovdi finanzjament parzjali ekwivalenti għal 50 % tal-infiq imġarrab skont l-Artikolu 2(1). Dan il-finanzjament parzjali għandu jkun ekwivalenti għal mhux aktar minn ammont medju massimu ta:
(a)
EUR 54,77 għal kull ras għal mhux iktar minn 130 000 majjal;
(b)
EUR 468,62 għal kull ras għal mhux iktar minn 7 000 baqra;
(c)
EUR 1 133,50 għal kull tunnellata ta’ laħam tal-majjal għal mhux iktar minn 9 050 tunnellata ta’ laħam tal-majjal.
2. L-awtoritajiet kompetenti Irlandiżi għandhom jiddeterminaw l-ammont tal-finanzjament parzjali għall kull annimal u prodott tal-laħam ikkumpensat abbażi tal-valur fis-suq imsemmi fl-Artikolu 2(2) u jirrispetta l-ammonti medji massimi stipulati fil-paragrafu 1 ta' dan l-Artikolu.
3. L-Irlanda għandha tinnotifika lill-Kummissjoni, sa mhux aktar tard mill-31 ta’ Awwissu 2009, bit-total tal-infiq kumpensatorju, billi tindika l-għadd u l-kategoriji ta' majjali u baqar kif ukoll il-volum u t-tipi ta' laħam tal-majjal li ntremew skont dan ir-Regolament.
4. Jekk jiġi stabbilit li l-benefiċjarju tal-ammont imħallas skont l-Artikolu 2(3) jkun irċieva wkoll kumpens taħt polza ta' assikurazzjoni jew kumpens imħallas minn persuna terza, l-Irlanda għandha tirkupra dak l-ammont u tikkredita 50 % tiegħu lill-Fond Agrikolu Ewropew ta’ Garanzija bħala tnaqqis tal-infiq korrispondenti. Jekk l-ammont imħallas skont l-Artikolu 3(3) kien ogħla mill-kumpens riċevut, l-Irlanda għandha tirkupra ammont ugwali għal dak il-kumpens.
Artikolu 4
Kontrolli u komunikazzjoni
1. L-Irlanda għandha tadotta l-miżuri meħtieġa kollha biex tiżgura l-applikazzjoni xierqa ta’ dan ir-Regolament, partikolarment billi:
(a)
tiżgura li ebda prodott kumpensat skont l-Artikolu 2 ma jidħol fil-katina tal-ikel u l-għalf billi tipprevedi sorveljanza adattata fuq il-post, aġenti ta’ denaturazzjoni kif jixraq u siġilli fuq il-konsenji;
(b)
twettaq kontrolli amministrattivi u ta’ kontabilità, talanqas darba kull xahar, f’kull impjant tar-rendering parteċipanti biex tiżgura li l-karkassi u l-laħam tal-majjal kollha trasportati mill-bidu tal-iskema jew mill-aħħar kontroll ġew trattati;
(c)
twettaq kontroll tal-inventarju fuq il-post, rigward laħam tal-majjal frisk, imkessaħ jew iffriżat maħżun f’lokalitajiet għajr minn biċċeriji, kif imsemmi fl-Artikolu 1(c)(ii), biex tistabbilixxi l-kwantità tal-laħam tal-majjal derivat minn annimali maqtula mhux aktar tard mis-6 ta’ Diċembru 2008, biex tiżgura li dak il-laħam tal-majjal huwa sikur, jista’ jiġi identifikat faċilment u jinżamm fiżikament apparti minn ħażniet oħrajn, u li l-operazzjonijiet ta’ tneħħija huma soġġetti għall-kontrolli ta’ identifikazzjoni u wżin meħtieġa;
(d)
tipprovdi għal kontrolli fuq il-post u rapporti dettaljati dwar dawk il-kontrolli li partikolarment jindikaw:
(i)
il-firxa tal-età, klassifika u għadd totali ta’ annimali trasportati mill-farm, id-data u l-ħin tat-trasport tagħhom u l-wasla f’biċċerija;
(ii)
il-kwantitajiet ta’ karkassi trasportati taħt siġill mill-biċċerija u milqugħa fl-impjant tar-rendering, il-permess tal-moviment tal-annimali u n-numri tas-siġilli;
(iii)
fil-każ ta’ qtil fil-farm kif imsemmi fit-tielet subparagrafu tal-Artikolu 2(1), l-għadd ta’ annimali maqtula fil-farm, l-għadd ta’ karkassi trasportati taħt siġill mill-farm u l-kwantità milqugħa fl-impjanti tar-rendering, il-permess tal-moviment tal-annimali, u n-numri tas-siġilli;
(iv)
għall kull prodott tal-laħam tal-majjal, id-data tal-qtil tal-annimal li minnu ssawwar il-prodott u protokoll tal-piż ta’ dak il-prodott; u rigward laħam tal-majjal frisk, imkessaħ jew iffriżat maħżun f’lokalitajiet għajr biċċeriji, il-lokalità u l-passi meħuda biex tiġi żgurata s-sigurtà tal-prodott konċernat matul il-ħażna u t-trasport;
(v)
il-kwantitajiet u l-klassifika ta’ prodott tal-laħam tal-majjal trasportat taħt siġill mill-punt tal-ġbir u milqugħ fl-impjant tar-rendering, il-permess tal-moviment u n-numri tas-siġilli;
(vi)
l-aspetti, ir-reġistri u d-dokumenti verifikati skont il-kontroll meħtieġ taħt il-punt (b) hawn fuq, u talanqas sommarju għal kull ġurnata tal-kwantitajiet ta’ karkassi u laħam tal-majjal li jidħol fl-impjant tar-rendering, id-dati korrispondenti u l-kwantitajiet li jiddewbu.
2. L-Irlanda għanda tibgħat lill-Kummissjoni:
(a)
kemm jista’ jkun malajr wara d-dħul fis-seħħ ta’ dan ir-Regolament, deskrizzjoni tal-arranġamenti implimentati tagħha għall-kontroll u r-rappurtar tal-operazzjonijiet involuti kollha;
(b)
sa mhux aktar tard mill-1 ta’ Marzu 2009 rapport dettaljat dwar il-kontrolli mwettqa skont il-paragrafu 1.
Artikolu 5
Miżura ta’ intervent
Il-miżuri meħuda skont dan ir-Regolament għandhom jiġu meqjusa bħala miżuri ta’ intervent biex jirregolaw swieq agrikoli fi ħdan it-tifsira tal-Artikolu 3(1)(b) tar-Regolament tal-Kunsill (KE) Nru 1290/2005 (4).
Artikolu 6
Id-dħul fis-seħħ u l-applikazzjoni
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibda japplika mit-13 ta' Diċembru 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 30 ta’ Jannar 2009.